NaiveNeuron/SloPal huggingface dataset:
Fico, Robert, podpredseda NR SR (2010-12-10):
Vážený pán predsedajúci, vo svojom vystúpení pred niekoľkými minútami som nemal vôbec záujem podávať žiadny procedurálny návrh. Chcel by som vystúpiť pred Národnou radou Slovenskej republiky a požiadať ju, aby plne rešpektovala Ústavu Slovenskej republiky a povinnosti, ktoré Národnej rade z Ústavy Slovenskej republiky jej vyplývajú. Generálna prokuratúra, vážené dámy a páni, je Ústavou Slovenskej republiky upravený orgán, ktorý chráni práva a zákonom chránené záujmy fyzických a právnických osôb a štátu. Na čele Generálnej prokuratúry stojí generálny prokurátor, ktorého povinnosť má zvoliť ako kandidáta Národná rada Slovenskej republiky a predložiť ho potom na vymenovanie prezidentovi Slovenskej republiky. Táto povinnosť spočíva v tom, že musíme zvoliť kandidáta a predložiť prezidentovi v takom čase, aby došlo k plynulému odovzdaniu úradu od odchádzajúceho generálneho prokurátora k tomu, ktorý nastupuje. Chcel by som pripomenúť, že Generálna prokuratúra je monokraticky riadený orgán. Ak 3. februára 2011 končí funkčné obdobie Generálnej prokuratúry, generálneho prokurátora a berieme na vedomie návrh vládnej koalície zmeniť spôsob voľby generálneho prokurátora z tajnej na verejnú, je isté, že nový generálny prokurátor bude zvolený, ak vôbec, až niekedy v máji alebo v júni v roku 2011. Chcem sa spýtať, čo vám vo vládnej koalícii dáva oprávnenie obchádzať Ústavu Slovenskej republiky? Čo vám dáva oprávnenie na takéto znefunkčnenie Generálnej prokuratúry ako monokraticky riadeného orgánu až do mája alebo júna 2011? To, že sa neviete, vážené dámy a páni, dohodnúť, to, že sa navzájom obviňujete, kto je zradca, to nie je zákonný dôvod na odkladanie voľby generálneho prokurátora. Rovnako to nie je ani zákonný dôvod na zmenu tajnej voľby generálneho prokurátora na voľbu, ako ste to navrhli. Od 3. februára 2011 bude preukázateľne Generálna prokuratúra paralyzovaná a ja sa domnievam, že Národná rada Slovenskej republiky má povinnosť využívať každú možnosť na pokus zvoliť generálneho prokurátora. Preto nepodávam žiadny procedurálny návrh, lebo procedurálnym návrhom sa nerealizuje Ústava Slovenskej republiky. Len žiadam predsedu Národnej rady, aby v zmysle svojich povinností, ktoré má v záujme zvoliť kandidáta na generálneho prokurátora, nečakal a aby do pondelka do večera dal možnosť opätovne predložiť návrhy kandidátov na generálneho prokurátora a aby ešte na tejto schôdzi Národnej rady v zmysle platných právnych predpisov prebehla tajná voľba generálneho prokurátora. Je to zákonná povinnosť predsedu Národnej rady. V opačnom prípade dochádza k úmyselnému znefunkčneniu monokraticky riadeného orgánu, akým Generálna prokuratúra je. Nič viac a nič menej som nechcel povedať vo svojom procedurálnom návrhu. Ďakujem pekne. (Potlesk.)
Ďuriš Nicholsonová, Lucia, podpredsedníčka NR SR (2019-03-27):
Teraz dávam slovo spravodajcovi, ktorého určil navrhnutý gestorský ústavnoprávny výbor, pánovi poslancovi Nemkymu, aby predniesol spravodajskú informáciu k tomuto bodu.
Krátky, Rastislav, poslanec NR SR (2023-12-20):
Ďakujem za slovo, pán predsedajúci. Je taká známa fotka z čias, keď sem vpadli Sovieti, keď im stál pred tankom jeden človek, ktorý nemal nič v rukách, mal proste prázdne, holé ruky a neuhol. Teraz je otázka, že či my uhneme, keď teda deklarujeme, že spravodlivosť sa oplatí hájiť so všetkými prostriedkami, aj keď máme tie ruky prázdne. A ja môžem za seba povedať, že som tam prihlásený a pokúsim sa ju hájiť až dovtedy, dokým mi nohy budú slúžiť, a mám len 34, takže mi budú slúžiť dosť dlho. A to je dôležité, že my stojíme za hodnotou, ktorú ľudia na námestiach chcú udržať, ktorú chcú mať v právnom poriadku Slovenskej republiky, kvôli ktorej im stálo tam ísť mrznúť a ja za tou hodnotou budem stáť, tak ako tu stál si ty, Roman, a nebudem len čítať pozmeňujúci návrh, ale aj vystúpim k štátnemu rozpočtu, pretože tento štátny rozpočet v skutočnosti nepomáha ľuďom. Sú tam účtovné machinácie, je tu vyšší deficit, aká konsolidácia. Nielen spravodlivosť, ale ešte aj hospodárenie ide dole vodou a za toto sa oplatí bojovať. A to, že sú tu nejaké hlasy, že je niekto nespokojný, že mu je dlho a chce ísť lyžovať, akože to je napríklad konkrétne mne úplne ukradnuté, aleže úplne a budem za tým stáť, pretože to, za čím stojíme, pretrvá nielen túto vládu, ale ďalšie. Pretože za tú hodnotu sa oplatí... (Prerušenie vystúpenia časomerom.)
Cigániková, Jana, poslankyňa NR SR (2020-05-12):
Vážený pán predsedajúci, kolegyne, kolegovia, predseda Národnej rady Slovenskej republiky rozhodnutím č. 74 z 
29. apríla 2020 pridelil návrh vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti na prerokovanie Výboru Národnej rady Slovenskej republiky pre zdravotníctvo v termíne od začiatku rokovania schôdze Národnej rady Slovenskej republiky v tomto návrhu. Výbor prerokoval návrh vlády na skrátené legislatívne konanie na svojej 5. schôdzi dňa 12. mája a svojím uznesením č. 10 súhlasil s návrhom vlády na skrátené legislatívne konanie a odporučil Národnej rade Slovenskej republiky s návrhom vlády na skrátené legislatívne konanie vysloviť súhlas s tým, že prvé, druhé a tretie čítanie k vládnemu návrhu zákona, ktorým sa mení a dopĺňa zákon č. 578/2004 Z. z. a ktorým sa menia a dopĺňajú niektoré zákony, tlač 78, sa uskutoční na 7. schôdzi Národnej rady Slovenskej republiky. Vážený pán predsedajúci, skončila som. Prosím, otvorte rozpravu. Ďakujem.
S. Janiš, poslanec: (2003-06-26):
Národná rada schvaľuje správu o činnosti Úradu pre reguláciu sieťových odvetví za rok 2002 tak, ako je uznesenie uvedené v prílohe spoločnej správy (tlač 255a). Pán predsedajúci, dajte hlasovať.
Kazda, Radovan, poslanec NR SR (2021-11-03):
Ďakujem, pán poslanec Linhart, pardon, tak ja som si naozaj nevšimol, že vy ste, vy ste koaličný poslanec, nepretržite porušujete koaličnú zmluvu a hrubo urážate a hrubo útočíte na koaličných partnerov. Takto sa koaličný poslanec nespráva, takže netušil som, že takto to je. Pán Blcháč, ďakujem, o financiách považujem za veľmi potrebné hovoriť a táto analýza Inštitútu environmentálnej politiky je naozaj, považujem ju za veľmi dobrú. Mám len malú výhradu, že teda nevenovali sa viac porovnaniu bezzásahových území v iných krajinách, ale to je len taká malá výhrada, ona je naozaj, naozaj dosť vecná. Pani kolegyňa Zemanová, smeroval som teda predovšetkým k tomu, že zlučovanie, teda že v súčasnosti v režime CHKO máme mnoho ďalších lesných, veľkých lesných celkov a nelesných máme Biele Karpaty, Malé Karpaty a tak ďalej. Ja si viem predstaviť, že by aj tam mohla byť nejaká miera bezzásahových území a, samozrejme, nehovorím, aká miera, hovorím, že nejaká miera by tam mohla byť, ale v súčasnosti vlastne riešime len národné parky, a preto som myslel, že tá prekategorizácia by mohla viesť k tomu, že by sme vedeli nejaké tie bezzásahové územia vytvoriť aj napríklad v chránených krajinných oblastiach.
Dvořák, Oskar, poslanec NR SR (2024-01-19):
Ďakujem za slovo. Ja musím priznať, že ohľadom toho, ako táto koalícia vníma legislatívny proces, tak ten samotný vývin je veľmi turbulentný. Ja si tu pamätám, že vyhrali ste voľby, nabehol sem Erik Tomáš, mal silné reči, napínal svaly, rozprával o tom, ako teda vy kašlete na skrátené legislatívne konanie, ľudia potrebujú výsledky. Potom teda ste si oddýchli trošku cez Vianoce, ukľudnili ste sa. Pán Suska už teda rozpráva o tom, že však aspoň teda diskutujeme v nejakom kolégiu, kde je teda síce pán Lindtner, pán Gašpar a podobný. Potom prišiel pán Pellegrini a rozprával tu o tom, že však aspoň že je tá debata taká dlhá, však to vlastne nahrádza nejaký legislatívny proces, tú diskusiu dostatočne. Potom sa na druhý deň zase Pellegrini asi, pán Pellegrini zle vyspal a už tu rozprával o tom, že prečo by sme vôbec mali viesť nejakú diskusiu, teda prečo by koaliční poslanci mali viesť nejakú diskusiu, však keď to oni predkladajú, tak, samozrejme, teda súhlasia s tým samotným znením. Dneska už pán Pellegrini teda asi ide kandidovať na prezidenta, tak už teda rozpráva o tom, že však možno by sme mohli nejaké zmeny pripustiť, vylepšiť tento samotný návrh. No a zase tu máte teda najnovšie vyjadrenia pána Danka zo včerajška teda, doteraz sa vládna koalície vyjadrovala, však máme tu dostatočne dlhú diskusiu. A pán Danko včera v televízii ale už povedal teda, že aj napriek tomu, že tá diskusia asi je prospešná, nahrádza medzirezortné pripomienkové konanie, tak oni ju idú ďalej sekať. Povedali, že ide sa dneska rozprávať s pánom premiérom Ficom a idú sa rozprávať o tom, ako idú skracovať časy v rozprave. Už sa nebudeme môcť vyjadrovať 20 minút, ale desať minút. Namiesto 10 minút v ústnej rozprave iba 5 minút. Takže ja teda odhadujem, že pri tomto turbulentnom vývoji a pri postoji alebo pevnosti postojov pána Pellegriniho, ja predpokladám, že asi stiahne krídelká v rámci svojej prezidentskej kampane a túto parlamentnú rozpravu ešte ďalej podľa mňa seknete. Ďakujem.
Kollár, Boris, predseda NR SR (2020-05-19):
S ďalšou faktickou poznámkou vystúpi pán poslanec Pročko.
Bugár, Béla, podpredseda NR SR (2019-10-28):
Vy budete prvý vystupujúci.
Andrejuvová, Anna, poslankyňa NR SR (2022-09-20):
Ďakujem pekne, pán predseda. Vážené panie poslankyne, páni poslanci, na základe poverenia Mandátového a imunitného výboru Národnej rady Slovenskej republiky... (Prerušenie vystúpenia predsedajúcim.)
P. Hrušovský, podpredseda NR SR: (2002-07-11):
Pán poslanec Tuchyňa. J. Tuchyňa, poslanec: Ďakujem, pán podpredseda, za slovo. Vážené kolegyne, kolegovia, pán minister. Predkladám informáciu Výboru Národnej rady Slovenskej republiky pre obranu a bezpečnosť o výsledku prerokovania návrhu Dlhodobého plánu štruktúry a rozvoja ozbrojených síl Slovenskej republiky - plánu rozvoja a rozvojových programov vrátane ich finančnej náročnosti, tlač 1611. Predseda Národnej rady Slovenskej republiky svojím rozhodnutím č. 1802 zo 7. júna 2002 pridelil návrh Dlhodobého plánu štruktúry a rozvoja ozbrojených síl Slovenskej republiky - plánu rozvoja a rozvojových programov vrátane ich finančnej náročnosti na prerokovanie Výboru Národnej rady Slovenskej republiky pre obranu a bezpečnosť, ktorý zároveň určil ako gestorský výbor. Výsledky prerokovania návrhu vo výbore: Výbor Národnej rady Slovenskej republiky pre obranu a bezpečnosť prerokoval návrh na svojej 99. schôdzi, ktorá sa konala 26. júna tohto roku, kde zároveň schválil návrh na uznesenie Národnej rady, ktorý je prílohou tejto informácie, ktorú máte v laviciach. Iné výbory o návrhu zákona nerokovali. Stanovisko gestorského výboru je: Výbor Národnej rady Slovenskej republiky pre obranu a bezpečnosť ako gestorský výbor odporúča Národnej rade Slovenskej republiky prijať návrh na uznesenie, ktoré je súčasťou správy, tak ako som povedal, máte ho v laviciach, a preto ho nebudem čítať. Ďakujem. Pán podpredseda, môžete otvoriť rozpravu a zároveň sa hlásim do rozpravy.
Danko, Andrej, predseda NR SR (2017-05-18):
Ďakujem. Do rozpravy som dostal dvoch písomne prihlásených poslancov, za Slobodu a Solidaritu ako povereného člena poslaneckého klubu pána poslanca Ondreja Dostála a následne ako rečník je prihlásený pán poslanec Osuský. Nech sa páči, pán poslanec Ondrej, pred tým, samozrejme, keďže som to prečítal, ešte raz, otváram všeobecnú rozpravu a udeľujem slovo pánovi Ondrejovi Dostálovi. Nech sa páči.
Jarjabek, Dušan, poslanec NR SR (2017-12-05):
Ďakujem za slovo, pán predsedajúci. Pán poslanec Rajtár, mňa naozaj zo všetkého najviac zaujalo z toho, čo ste vy hovorili, ako obhajujete niekoho, kto zneužil bankové tajomstvo. To predsa nemôžete myslieť vážne! Môžete to myslieť vážne v tom prípade, ak ste mu vy osobne ako poslanec a jeho v podstate nadriadený dali na to príkaz. Ale potom ste spravili čosi, čo nemá obdobu, a vy tu skutočne nemáte právo ani sedieť preto, lebo vy ste znehodnotili banku. Vy ste znehodnotili dôveru jednej banky, do ktorej by si už nikto po takomto čine, za ktorý vy ste zodpovedný, lebo ho obhajujete, nevložil ani deravé topánky. Pán poslanec Rajtár, nemôžete obhajovať, skutočne nemôžete obhajovať čosi, čo sa prieči absolútnemu zmyslu vstupu do súkromia, nech by bol akýkoľvek. Obhajujete to preto, a pýtam sa to znovu, lebo vy ste na to dali príkaz svojmu asistentovi, ktorého teraz musíte kryť?
Danko, Andrej, predseda NR SR (2018-10-23):
Bez reakcie pána poslanca?
Laššáková Jana, podpredsedníčka NR SR (2014-11-25):
To znamená, aby predseda Krajského pamiatkového úradu...
Kvasnička, Marián, poslanec NR SR (2011-12-14):
Vážený pán predseda, ctené kolegyne, kolegovia, pán minister, dovoľte mi, aby som uviedol návrh na vydanie zákona, ktorým sa dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov v druhom čítaní, tlač 600. Ako som uviedol už včera pri predkladaní prítomného návrhu v prvom čítaní, koncept zákona v podstatnej miere vychádza z kľúčových formulácií memoranda, ktoré pars pro toto podpísala premiérka stále dočasnejšej vlády Iveta Radičová. Pre vecný poriadok chcem zopakovať, že memorandum bolo ratifikované obomi stranami sociálnej transakcie, ktorej mediátor a predseda Národnej rady Slovenskej republiky Pavol Hrušovský zároveň upozornil, že sľúbené sa nebude dať vynútiť poslaneckým diktátom, ktorý by bol v rozpore s Ústavou Slovenskej republiky. Minister zdravotníctva per extensum, v plnom rozsahu, legislatívne realizoval všetky podstatné zadania vyplývajúce z pozícií dohodnutých v memorande. Vo Výbore Národnej rady Slovenskej republiky pre zdravotníctvo sa našla väčšinová zhoda pre úpravu platov lekárov v roku 2012, pre jej primeranú etapizáciu, nie však pre rozpočtový rok 2013, ktorý bude riešiť nová vládna garnitúra. Tiež sa našla zhoda pre vstup do Zákonníka práce, najmä v oblasti nadčasov a ich primeranej pracovnoprávnej saturácie. Návrh zákona sa týka aj legislatívnych posunov vo veciach Inšpektorátu práce. Toto všetko máte v písomnej a normatívnej podobe v predloženom zákone, preto nebudem uvádzať všetky detaily a opakovať, čo som povedal už včera. Pokiaľ ide o problém transformácie nemocníc, teda vlastne zrušenia tohto zásadného kroku v rezorte zdravotníctva, chcem len akcentovať, že pre túto požiadavku z memoranda nejestvuje porozumenie v radoch bývalých koaličných poslancov, prinajmenšom v radoch Výboru Národnej rady Slovenskej republiky pre zdravotníctvo. Filozoficky, ale aj vecne vzaté, je táto požiadavka v kontradikcii s víziou ozdravenia verejného zdravotníctva, aj dôstojnejšieho existenčného statusu lekárov a zdravotníckych pracovníkov. Pravda, ak za ozdravenie nepovažujeme skutočnosť, že budeme tezaurovať a betónovať súčasný neutešený stav s jedinou víziou: „Navaľ prachy, ja už viem, ako ich minúť.“ Chce sa mi dodať, nad rámec reálnych možností tejto krajiny. Krajiny, ktorú aj v nesmierne krehkej oblasti zdravotníctva čakajú veľmi zložité roky. Aby sme nedopadli ako ten svrček z rozprávky, ktorého muzika v zime a v mraze nikoho nezaujímala. Táto vláda spustila aj náročnejšie procesy e-health-u, spravodlivejšieho DRG systému, liekovej politiky aj racionalizácie a liečenia malígnych prvkov v systéme zdravotníctva, a to dokonca nad rámec inflácie memoránd. Som presvedčený, že koaličný poslanecký zbor a jeho exekutíva urobili pre zdravotníctvo viac ako protektívna rétorika našich kolegov z druhej strany, ktorá tu zaznieva. V presvedčení, že zdravie má len jednu stranu, vám predkladám prítomný návrh zákona. Desatoro dnes nebude, nechcem nikoho zraniť. Vďaka.
Grendel, Gábor, podpredseda NR SR (2020-10-20):
Otváram rozpravu, do ktorej som dostal dve písomné prihlášky, za poslanecký klub strany SMER pán poslanec Richter a potom nezaradený poslanec, pán poslanec Tomáš. Takže ako prvý má slovo pán poslanec Richter, nech sa páči.
Blaha, Ľuboš, poslanec NR SR (2021-09-28):
Môžem ešte raz čas poprosiť?
Zmajkovičová, Renáta, podpredsedníčka NR SR (2014-09-24):
Pán poslanec Hlina.
Sárközy, Irén, poslankyňa NR SR (2016-10-12):
Vážená pani predsedajúca, ako spoločná spravodajkyňa navrhujem, aby sme o tomto bode hlasovali v piatok 14. októbra o 11.00 hodine.
Šeliga, Juraj, poslanec NR SR (2022-06-21):
Pán predseda, to boli všetky pozmeňujúce a doplňujúce návrhy, prosím, dajte hlasovať o tom, aby sme pristúpili k tretiemu čítaniu ihneď.
Droba, Juraj, poslanec NR SR (2012-10-30):
Martin, ja ti chcem poďakovať za tvoj príhovor. Poznám ťa ako veľkého intelektuála, ale teraz si naozaj zamakal na tom a som veľmi rád, že si dal množstvo historických referencií. Ja som veľmi smutný z toho, že táto sála je plná netolerancie a plná homofóbie. Je mi z toho naozaj smutno. My sa, bohužiaľ, bavíme o morálnosti alebo amorálnosti homosexuality miesto toho, aby sme sa bavili o ľudských právach kultivovaným, slušným spôsobom, neosočovali sa navzájom a, bohužiaľ, to tak nie je. Ešte chcem poprosiť kolegov, hlavne pána Kuffu, to, čo ste mi včera predviedli, tak to by naozaj nemalo robiť, opakujete to aj dnes pánovi Poliačikovi. Zachovajme korektnú diskusiu, dobre? Keď máme slovo, tak hovoríme, keď ho nemáme, tak sme ticho. Ďakujem.
Pročko, Jozef, poslanec NR SR (2023-12-22):
Ďakujem veľmi pekne. Pán Hlina, ja si vážim vašu odvahu a budete za to dostávať od priaznivcov smerohlasu obrovské nenávistné vyhrážajúce maily, dopisy, na Facebooku vás, vašu rodinu budú nenávidieť, budú sa vám vyhrážať, vašej rodine smrťou. Toto sú, toto je Fico a jeho, jeho priaznivci. Ale nielen to, čo ste teraz povedali, ale ten, to fuj, ten hnus a ten hnoj my tu máme v parlamente, my tu máme obvineného poslanca z korupcie, ktorý je podpredsedom Národnej rady. My tu máme predsedu Národnej rady, ktorého usvedčujú z toho, že zobral úplatok 150 000 euro, my tu máme ďalších poslancov, ktorí sú obvinení, obvinení a beztrestnosť, ktorú im Fico ide dať, je presne to, o čom ste teraz rozprávali v rozprave. Je to hanba, je to neskutočná hanba! Do funkcií Taraba a ďalší, Takáč, dávajú svojich bratrancov, sesternice, dávajú ľudí, ktorí sú obvinení. My sa môžeme na to len pozerať, lebo včera, čo spravil Pellegrini, je jedno odporné, viete, toto robil, toto robia diktátori, ako je, ako je Putin, ako je Lukašenko, toto robia tí, ktorí zatvárajú ústa všetkým. Aj dnes ste to videli, dnes ste to videli. Procedurálny návrh Ondreja Dostála bol presne taký istý, ako tu včera rozprával Blcháč. Nás zarezali hneď a Pellegrini farizejsky, odporne a nechutne to presunul a povedal, no o tom sa bude musieť rokovať. Nepovedal, nesprával sa rovnako, tak ako sa správal včera, že o tomto sa nebude rokovať a nezrušil to. Nie. Keď sa týka ich, to, čo vyčítajú nám, tak vôbec nič sa nedeje a všetko zvalcujú. Toto je ten hranatý valec, ktorý teraz Slovensko valcuje! Odporné!
Laššáková, Jana, podpredsedníčka NR SR (2013-02-05):
Môžem vás na chvíľočku prerušiť, pán poslanec? Len chcem oznámiť členom poslaneckého grémia, že začína o 10.45 hodine poslanecké grémium, tak vás poprosím. Ale my budeme pokračovať v rozprave. Nech sa páči, pán poslanec, ospravedlňujem sa.
J. Šimko, poslanec: (2003-07-02):
Z. Martináková, podpredsedníčka NR SR: Pán poslanec, ruším toto hlasovanie, pán poslanec má námietku, takže ruším toto hlasovanie. Pán poslanec Krajči, prosím, zapnite pána poslanca Krajčiho. G. Krajči, poslanec: Ja navrhujem, aby sa hlasovalo osobitne o každom z týchto bodov, pretože jeden sa týka obecnej polície, druhý spoľahlivosti.
Danko, Andrej, predseda NR SR (2018-05-23):
Vážení páni poslanci a pani poslankyne, poprosím, keď poviem pani Remišová, aby to nebolo zase politicky zneužívané, poprosím o kľud v sále aj opozičných, aj koaličných politikov. A, pán poslanec, nech sa páči.
Jurinová, Erika, poslankyňa NR SR (2016-04-19):
Ďakujem pekne. No teda do tretice aj ja poďakujem pánovi ministrovi, že nabral ani nie odvahu, lebo naozaj on je jeden z tých, ktorý vždy, aj v minulom volebnom období zvykol reagovať. A na margo novely zákona o hazardných hrách, ktorý sa prijal počas minulej vlády. Pán minister, my sme vtedy veľmi silne namietali, že to, čo robíte s petíciou, nebolo správne. Vlastne časť povedala z toho Veronika a druhú časť ešte dopoviem, že petíciou, ktorú vyzbiera naozaj 30 % obyvateľov, sa ale dajú, dá vylúčiť, dajú vylúčiť iba všetky hry. Napríklad vypadla možnosť vybrať, ktoré typy hazardných hier chcete vylučovať. A tam je podľa mňa škoda, že zasa prečo, keď kasína vo veľkých mestách fungujú, a vieme, že tam nechodia ľudia zo sociálne vylúčených skupín, lebo nemôžu, tak sa mi zdá naozaj, ako keby to bolo naschvál urobené. A ešte k tomu rada by som vám povedala, že áno, aj my sme cítili, keď sme v predchádzajúcom volebnom období dávali novelu zákona o hazardných hrách, tak v momente k nám nastúpila lobistická skupina z Európskej únie, ktorá je teda pri Európskom parlamente, a takisto nás presviedčala o tom, ako je dobré mať hazard a ako sa dobre dá s ním vysporiadať. Bohužiaľ, ich slová nás nepresvedčili, pretože naozaj vidíme množstvo ľudí, ktorí len a len doplácajú na to, že v ich dedinách, v ich malých mestečkách je množstvo výherných automatov. Takže budem veriť, že tú iniciatívu legislatívnu, ktorú pripraví vaše ministerstvo, budeme môcť aj podporiť. Ďakujem.
Grendel, Gábor, podpredseda NR SR (2021-10-19):
Pán poslanec Stanislav Mizík.
T. Cabaj, podpredseda NR SR: (2009-09-08):
Len pre poriadok chcem uviesť, že v zmysle schváleného programu, tak ako bol na začiatku tento schválený, preskočili sme body, ktoré má podpredsedníčka vlády Petríková a pán minister Vážny, to je spolu sedem zákonov, všetko v prvom čítaní. To znamená, stále pokračujeme v prvom čítaní, teda v bloku prvých čítaní s tým, že ďalej teda idú aj poslanecké návrhy. Z objektívnych dôvodov treba povedať, viete, že členovia vlády sú momentálne vo Zvolene na akcii, ktorú sme nechali zabezpečiť vládou, pretože beží parlament, aby poslanci zostali v parlamente. To len na vysvetlenie. Nikto nemohol predpokladať, že takýmto tempom naberie Národná rada hneď prvý deň pokračovanie. Tak z toho dôvodu títo dvaja členovia vlády budú predkladať zajtra v poradí tak, ako teda zostali. Z toho dôvodu je to, len na vysvetlenie. Pán poslanec Fronc bol posledný, ktorý bol prihlásený do rozpravy a ktorý vystúpil v rozprave. Končím rozpravu. Pán podpredseda vlády, chcete zaujať stanovisko? Nech sa páči.
Hlina, Alojz, poslanec NR SR (2014-09-09):
Ďakujem veľmi pekne. Vzhľadom k tomu, že odborníkov na geopolitiku je v tomto parlamente naozaj dosť, dovoľte mi predložiť jeden návrh, ktorý sa týka bežného života našich ľudí, a bol by nasledovný: že Národná rada zaväzuje ministra spravodlivosti predložiť správu o rozsahu infiltrácie predstaviteľov nebankových a úžerníckych spoločností do štátnej správy. A v správe zároveň, aby uviedol a predložil návrhy na elimináciu ich vplyvu na exekutívu, políciu a súdnictvo. Ďakujem.
Želiezka, Ľubomír, poslanec NR SR (2011-04-06):
Ďakujem pekne. Pán kolega Matovič, nič nové pod slnkom, nie som konfliktný typ, ale včerajšie a dnešné vystúpenie ma utvrdilo v tom, aký nenahraditeľný skvost sedí v tomto pléne. Skutočne vy ste odborník na financie, na sociálne veci, zdravotníctvo, skrátka na všetko. Nech nás Boh chráni, kebyže náhodou, a to si neviem ani predstaviť, mám zavolať z nejakej slovenskej nemocnice, že si nevedia dať rady s nejakou operáciou, tak vy ste schopný zobrať skalpel, postaviť sa k operačnému stolu a operovať. (Potlesk.) Jednoducho vy ste taký odborník. Samozrejme, operácia sa podarila, pacient zomrel, to by bol výsledok vašej operácie. Pán kolega, to neustále osočovanie a jednostranné videnie, hlavne strany SMER – sociálna demokracia a nášho predsedu, by som bral od človeka, ktorý má morálne právo takto hovoriť, ale vám morálka zrejme nič nehovorí. A hovorím vám to preto, že už dávno ste mali tomuto plénu vysvetliť a občanom Slovenska vysvetliť, kto bol ten tajuplný sponzor, ktorý vám sľúbil tých dvadsať miliónov. Preto ste u mňa nedôveryhodný, a preto sú to pre mňa len samé táraniny. Ďakujem pekne. (Potlesk.)
Sulík, Richard, predseda NR SR (2011-02-08):
Spravodajca? Nie. Prerušujem rokovanie o tomto bode programu. Máme sedem minút do hlasovania, čiže teraz bude krátka prestávka. Poprosím, začneme presne o 17.00 hodine hlasovaním. Ďakujem vám pekne. (Prestávka.) (Po prestávke.)
Puci, Róbert, poslanec NR SR (2020-02-25):
Ďakujem pekne. Chcem oznámiť členom výboru pre financie a rozpočet, že výbor sa uskutoční dnes o 12.05 hod. v zasadacej miestnosti výboru.
Žiga, Peter, podpredseda NR SR (2024-10-23):
Ďakujem pekne, pán minister. Pán spravodajca nemá záujem sa vyjadrovať k rozprave. Prerušujem rokovanie o tomto bode programu. Teraz budeme pokračovať tlačou 560, to je návrh Výboru Národnej rady pre vzdelávanie, vedu, mládež a šport na zmenu názvu výboru pre vzdelávanie, vedu, mládež a šport. Ehm. A aký je tam rozdiel? Som stále ešte ne... (Reakcie z pléna.) Okej, dobre. Návrh uvedie člen výboru pán poslanec Habánik, nech sa páči. (Rokovanie o návrhu Výboru Národnej rady Slovenskej republiky pre vzdelávanie, vedu, mládež a šport na zmenu názvu Výboru Národnej rady Slovenskej republiky pre vzdelávanie, vedu, mládež a šport , tlač 560.)
Figeľ, Ján, podpredseda NR SR (2013-06-21):
Na vystúpenie pána poslanca sú tri faktické poznámky. Nech sa páči, Július Brocka.
Jurinová, Erika, podpredsedníčka NR SR (2014-11-08):
Dávam slovo ďalšiemu prihlásenému rečníkovi pánovi poslancovi Martinovi Poliačikovi. (Reakcia poslanca Poliačika.) Nech sa páči. Takže, pán Mičovský, máte slovo.
Frešo, Pavol, poslanec NR SR (2014-11-09):
Ďakujem veľmi pekne, pani predsedajúca. Vážený pán minister, rozumiem tomu, že ste teda v tom zdravotníctve vlastne doma, keďže ste robili štátneho tajomníka. Očakával som, že nám rozkryjete pozadie trošku hlbšie toho, čo sa udialo v Piešťanoch. Takže prvá vec na správnu mieru, to, čo ste si mohli už zistiť bez toho, aby ste čakali do pondelka, aby ste zistili, že zmluva je stále platná v tejto chvíli. Takže ten záväzok a ten miliónový vývar, o ktorom je táto schôdza, stále je na ceste. A tá moja otázka naozaj smeruje k tomu, či poznáte pozadie tejto firmy, ktorá to tam dodávala, či poznáte ich skutočných majiteľov alebo ich predstaviteľov, či sa s nimi stýkate a či pôsobili na ministerstve zdravotníctva. O tom by ste mali vedieť ako štátny tajomník vtedajší aj dnešný minister. A bolo by od vás férové, keby ste nám to tu predstavili, keby ste nám teda povedali, kto je skutočný príjemca, resp. skutočný vlastník tejto firmy, lebo nájdete tam, keď si tú reťaz pozeráte, a predpokladám, že ste to spravili, len nejakú schránkovú firmu niekde v Belize a podobné záležitosti, to znamená, s kým robí vaše ministerstvo, aj pod vaším vedením, čiže tu sa netreba vykrúcať a vyhovárať, že ste nováčik a že si to musíte naštudovať, vlastne takýto obrovský biznis. A, samozrejme, nás bude všetkých zaujímať to, čo sa deje v Piešťanoch. Ale zdá sa, je len jedna časť ten milión, ktorý si niekto dal do vrecka alebo ide dať do vrecka. Ak nám poviete k tomu aj ďalšie fakty, veľmi radi si na ne posvietime. Ale to, čo môžete urobiť teraz, je teda, že nám osvetlíte pôsobenie predstaviteľov tejto firmy vo vzťahu k ministerstvu samotnému, prípadne kto sú tí skrytí vlastníci v schránkových firmách kdesi na Belize. Poradím vám, ak pôsobíte v sektore zdravotníctva, zájdite do ktorejkoľvek nemocnice, ak s tým máte problém, vás vezmem a vám nejakú nemocnicu ukážem, veľmi skoro vám lekári a sestry povedia, kto by mohol byť týmto skrytým vlastníkom. A tak odpovedzte, či ste o tom počuli, či sa niekedy o to zaujímali a akým spôsobom k tomu teda pristúpite rázne a rýchlo.
V. Veteška, podpredseda NR SR: (2007-11-27):
Teraz bude reagovať na faktické poznámky pán predseda parlamentu Paška.
Žiga, Peter, podpredseda NR SR (2024-04-24):
Prezentujme sa a hlasujme. (Hlasovanie) 139 prítomných, 138 za, 1 sa zdržal. Návrh sme schválili.
Pellegrini, Peter, predseda NR SR (2015-02-10):
Prezentujme sa a hlasujme o tomto návrhu. (Hlasovanie.) Prítomných 130 poslancov, za bolo 49, proti 2, zdržalo sa 79. Návrh sme neschválili. Pán poslanec, ešte uveďte hlasovanie aj o treťom návrhu, a to je návrh poslancov Kiššovej a Galka na vydanie zákona, ktorým sa mení zákon č. 56/2012 Z. z. o cestnej doprave, tlač 1385, bod 51 schváleného programu. (Hlasovanie o návrhu poslancov Národnej rady Slovenskej republiky Jany Kiššovej a Ľubomíra Galka na vydanie zákona, ktorým sa mení zákon č. 56/2012 Z. z. o cestnej doprave v znení neskorších predpisov , tlač 1385.)
M. Číž, podpredseda NR SR: (2009-06-18):
Takže pokračujeme v rozprave. Vystúpi pán poslanec Daniel Lipšic, pripraví sa pani poslankyňa Katarína Tóthová.
Hrnčiar, Andrej, poslanec NR SR (2012-11-28):
Pani kolegyňa Vaľová, náš odlišný pohľad zrejme súvisí s tým, že samozrejme ste poslankyňa za vládnu stranu a logicky musíte obhajovať vládne zákony. A je mojím právom a právom opozície sa pozerať práve kritickým okom na navrhované úpravy zákonov, ako som to už spomínal vo svojom príspevku. Ak niečo kritizujem, tak je hlavne to, že máme tu skupiny ľudí, ktorí do sociálneho systému padli vlastným zavinením, nemajú záujem pracovať, a tých sa táto novela netýka. A týka sa práve tých, ktorí majú záujem si privyrobiť, chcú vyvíjať úsilie, aby si aspoň malou mierou zlepšili svoju životnú situáciu. A na konkrétnom príklade som uviedol, že práve takáto rodina, kde sú dvaja rodičia v sociálnom systéme, ak bude táto novela zákona schválená, prídu mesačne takmer o 60 eur. Podľa mňa je to obrovský peniaz, ktorý by tejto rodine chýbal. Čiže po schválení tejto novely zákona, všetci títo ľudia, ktorí budú chcieť pracovať, tak jednoducho nebudú to robiť legálne a oficiálne. Buď nebudú pracovať vôbec, alebo to budú robiť načierno. Ďakujem.
Žiga, Peter, podpredseda NR SR (2024-06-19):
Prezentujme sa a hlasujme. (Hlasovanie.) 134 prítomných, 115 za, 1 proti, 18 sa zdržalo. Konštatujem, že sme tento návrh schválili. Ďakujem pekne, pán spravodajca. Teraz prosím určenú spravodajkyňu z výboru pre sociálne veci pani poslankyňa Veroniku Veslárovú, aby uviedla hlasovanie o bode 57 schváleného programu, ktorým je prvé čítanie o návrhu poslankyne Petrík na vydanie zákona, ktorým sa mení a dopĺňa zákon č. 461/2003 o sociálnom poistení, uvedené ako tlač 241. Nech sa páči, pani spravodajkyňa, máte slovo. (Hlasovanie v prvom čítaní o návrhu poslankyne Národnej rady Slovenskej republiky Simony Petrík na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov , tlač 241.)
A. Belousovová, podpredsedníčka NR SR: (2007-02-08):
Takže s faktickými poznámkami sa prihlásili pán poslanec Bačík, pani poslankyňa Vaľová, pán poslanec Madej, pán poslanec Gál, pán poslanec Frešo, pán poslanec Halecký a pani poslankyňa Sabolová. Uzatváram možnosť prihlásiť sa s faktickými poznámkami. Ako prvý vystúpi pán poslanec Bačík.
Jurinová, Erika, podpredsedníčka NR SR (2012-07-31):
Ďakujem. Pán poslanec Kaník.
Danko, Andrej, podpredseda NR SR (2024-04-30):
Ďakujem. Pán poslanec Dostál, pripraví sa poslankyňa Plaváková. Nie je v sále, čo je tak dosť výnimočné (povedané so smiechom). Takže pani poslankyňa Plaváková, nech sa páči.
V. Veteška, podpredseda NR SR: (2006-12-05):
Ako prvý vystúpi pán poslanec Novotný.
P. Paška, predseda NR SR: (2007-09-11):
Poprosím teraz určeného spravodajcu pána Miroslava Kotiana.
J. Počiatek, minister financií SR: (2007-09-20):
Ďakujem, skončil som.
Dostál, Ondrej, poslanec NR SR (2023-11-23):
170. Pán minister Raši, hovorili ste o tom, že správa tajnej služby potvrdila manipuláciu vo vyšetrovaní a že vlastne na čele tajnej služby stál nominant vtedajšej vládnej koalície. To isté hovoril aj pán minister Šutaj Eštok, zrejme to máte takto v podkladoch pripravené. Ja by som vás len rád upozornil, na čele tajnej služby stál nominant strany SME RODINA, ktorá spolu s vami celé minulé volebné obdobie v tejto veci piekla, hrala to isté, tú istú hru, ako zabrániť vyšetrovaniam korupčných káuz. V tom ste si ladili, v tom ste spolupracovali, v tom ste spolu hlasovali. A v čom tá manipulácia spočíva? Aj tu v rozprave zaznel ten výrok, ako údajne mala manipulovať, mali vyšetrovatelia manipulovať. Ten slávny citát z tlačovky SMER-u: „Úloha je spraviť SMER zločineckú skupinu, a tak úplne zničiť opozíciu.“ To hovorí SMER, že to tam bolo nahrané. V skutočnosti tam bolo povedané : „Ale vieš, mne sa páči ten Fico, doteraz to boli všetko jeho nominanti, to bolo v pohode, ale teraz sú to vy...“, vulgárne, „špinaví kajúcnici, ktorí idú očierniť SMER. No, ty kokos, on je proste majster marketingu, ty vole. Aj ten Pellegrini. No jasné, úloha je spraviť SMER zločineckú skupinu a úplne zničiť opozíciu.“ Keď z toho vytrhnete tú poslednú vetu, tak jasné, chcú manipulovať. A ja vám poviem príklad a ospravedlňujem sa predsedajúcemu, že si zoberiem jeho meno do úst, aká je to manipulácia, keby som ja napríklad povedal, že tí smeráci strašne vymýšľajú, aj ten Blaha, no jasné, platí ma Soros, aby som škodil Slovensku, a vy by ste na tlačovke uverejnili, že Dostál povedal: Platí ma Soros, aby som škodil Slovensku. Takže z toho by to vyznelo, že som sa priznal k tomu, že ma platí Soros, aby som škodil Slovensku. Asi tak je to s tým vaším ná... (Prerušenie vystúpenia časomerom.)
Zmajkovičová, Renáta, podpredsedníčka NR SR (2012-06-29):
Ďakujem, pani overovateľka. Konštatujem, že Národná rada navrhuje Súdnej rade na členov disciplinárnych senátov kandidátov tak, ako ich uviedla overovateľka. Teraz prosím oznámenie výsledkov tajného hlasovania o návrhu na voľbu kandidátov na vymenovanie za členov výberových komisií uskutočňujúcich výberové konanie na voľné miesta sudcov (tlač 106). Nech sa páči, pán poslanec Goga.
Petrák, Ľubomír, poslanec NR SR (2015-03-12):
Pán predseda, ďalší pozmeňujúci návrh podal pán poslanec Blanár s tým, že tento návrh rozširuje alebo je nad rámec pôvodného návrhu zákona a pán minister vyjadril s týmto návrhom súhlas. Poprosím dať hlasovať o oboch bodoch pozmeňujúceho návrhu pána poslanca Blanára spoločne.
M. Číž, podpredseda NR SR: (2008-10-29):
(Hlasovanie). 137 prítomných, 61 za, 61 proti, 15 sa zdržalo. Tento návrh sme neschválili.
Blanár, Juraj, podpredseda NR SR (2021-05-11):
Ďalšia s faktickou poznámkou, pani poslankyňa Mária Šofranko, nech sa páči.
Kollár, Boris, predseda NR SR (2021-10-20):
Prosím, prezentujme sa a hlasujeme. (Hlasovanie.) Prítomných 128 poslancov, za 116, proti 6, zdržali sa 6. Uvedený návrh sme schválili.
Hort, Milan, podpredseda NR SR (2011-10-18):
Pán poslanec Ondruš, nech sa páči.
Hrnčiar, Andrej, podpredseda NR SR (2018-11-27):
Jedna faktická poznámka, pán poslanec Mizík.
Blanár, Juraj, podpredseda NR SR (2021-06-16):
Teraz udelím slovo poslednému prihlásenému ústne v rozprave pánovi poslancovi Štefanovi Kuffovi. Nech sa páči, pán poslanec.
Grendel, Gábor, podpredseda NR SR (2023-06-27):
Pán poslanec Ján Oravec.
Pellegrini, Peter, podpredseda NR SR (2020-09-02):
Súhlasíme, nakoľko vzhľadom k tomu, že už uznesenie obdobného typu bolo schválené. Nemôžeme hlasovať druhýkrát, ale je dôležité, aby sme to boli takto oficiálne uzavreli. Ďakujem veľmi pekne. Panie poslankyne, páni poslanci, chcem sa spýtať, keby nám procedurálnym návrhom pani poslankyňa Záborská v mene zdravotníckeho výboru oznámila, akú dlhú prestávku potrebuje na prerokovanie vyjadrenia súhlasu so skráteným legislatívnym konaním. Nech sa páči, pani podpredsedníčka výboru Záborská, keby ste mohli oznámiť kolegom.
Bugár, Béla, podpredseda NR SR (2019-10-24):
Pán poslanec Zelník.
Poliačik, Martin, poslanec NR SR (2016-10-25):
Pán kolega Kresák, slávne pravidlo 22 si rád niekedy vypočujem, ale k tomu filibusteringu len toľko, samozrejme, že časom sa nástroje môžu prispôsobovať, ja iba hovorím, že na základe analýzy súčasného stavu a využívania tohto nástroja nevidím dôvod na to, aby bol zrušený. Stačí vymeniť služby v poslaneckom salóniku a dokážeme veľmi dobre fungovať aj dlhšie ako tri dni a dve noci, lebo my ostatní sa prestriedame. To je prvá vec. Pán kolega Krajniak, ja si s radosťou počkám na váš prvý rozumný príspevok v parlamente a potom vám oplatím tú faktickú poznámku, ktorú ste dali. Budem naozaj pozorne počúvať, s čím prídete v budúcnosti. Ostatným kolegom ďakujem za faktické pripomienky, dúfam, že aj pán kolega je konečne, kolega Číž je spokojný, že niekto prišiel s vystúpením, ktoré spĺňa jeho veľmi prísne kritériá na parlamentnú rozpravu. Ďakujem pekne.
Blanár, Juraj, podpredseda NR SR (2022-03-16):
Ďakujem, pán spravodajca. Otváram všeobecnú rozpravu. Konštatujem, že písomnú prihlášku som neobdržal, a teda dávam možnosť prihlásiť sa ústne. Konštatujem, že nikto sa neprihlásil, vyhlasujem teda všeobecnú rozpravu za uzavretú. Pani navrhovateľka, máte záujem o záverečné slovo? Pán spravodajca takisto nie, takže obom vám ďakujem a prerušujem rokovanie o tomto bode.
T. Galbavý, poslanec: (2003-04-23):
Z. Martináková, podpredsedníčka NR SR: Pán poslanec Maxon. M. Maxon, poslanec: Pán poslanec Galbavý, vy si robíte z toho žarty. Ide o peniaze daňových poplatníkov. Vy si robíte žarty aj zo zákona o konflikte záujmov a myslím si, že s týmto zákonom ste ako „srandista“ začali a ako „srandista“ skončíte. (Smiech a potlesk.) A chcel by som vás upozorniť, že aj ja som podal pozmeňujúci návrh. Pokiaľ sa vám nepozdáva pozmeňujúci návrh pána poslanca Čaploviča, tak, prosím, rešpektujte môj, kde som explicitne navrhol, aby sa nepokračovalo v druhom čítaní.
Sulík, Richard, predseda NR SR (2011-03-24):
Prosím, hlasujte teraz. (Hlasovanie.) Z prítomných 148 poslancov hlasovalo 70 za, 22 proti, 56 sa zdržalo. Tento návrh zákona sme do druhého čítania neschválili. Budeme pokračovať hlasovaním v prvom čítaní o návrhu poslancov Národnej rady Slovenskej republiky Roberta Fica, Vladimíra Faiča, Dušana Čaploviča, Roberta Kaliňáka a Mareka Maďariča na vydanie zákona, ktorým sa mení a dopĺňa zákon Národnej rady Slovenskej republiky č. 40/1993 Z. z. o štátnom občianstve Slovenskej republiky v znení neskorších predpisov (tlač 289). Nech sa páči, pán poslanec Glenda, uveďte hlasovanie.
P. Hrušovský, podpredseda NR SR: (2002-05-28):
P. Ošváth, poslanec: Pán poslanec, ja sa nestotožňujem s tvojím názorom, aspoň teda s tou časťou tvojho vystúpenia, v ktorom konštatuješ alebo nesúhlasíš so stanoviskom vlády, o tom, že by teda nemali byť vylúčené silové rezorty zo základného systému sociálneho poistenia. Ja budem o tom pre krátkosť hovoriť aj vo svojom vystúpení v rozprave, ale chcel by som len jednu vec predznamenať, lebo si hovoril o tom, že táto vláda nie je reformná a že si neplní svoje predsavzatie z Programového vyhlásenia vlády, nesúhlasím s týmto tvojím tvrdením, pretože jednak v Programovom vyhlásení vlády sa nič nehovorilo o tom, že by silové rezorty mali byť vylučované takýmto spôsobom zo sociálneho poistenia, a po ďalšie, ak teda hovoríme o reformnosti tej vlády, tak by som chcel poukázať na to, konkrétne v tejto otázke, o ktorej hovorím, že aj v krajinách Európskej únie, ako je Francúzsko, Spolková republika Nemecko, Veľká Británia, krajiny Beneluxu, Taliansko a taktiež aj Spojené štáty americké majú silové rezorty samostatný systém sociálneho zabezpečenia svojich zamestnancov a tento je veľmi podobný vládnemu návrhu zákona o sociálnom zabezpečení policajtov a vojakov. Ďakujem.
Pellegrini, Peter, predseda NR SR (2023-12-19):
Pani, pani poslankyňa Jurík.
P. Hrušovský, podpredseda NR SR: (2002-02-21):
Bod 194 zo spoločnej správy sme neschválili. Ďalší návrh. Š. Šlachta, poslanec: Posledným bodom tohto bloku je návrh č. 195 s odporúčaním gestorského výboru schváliť.
D. Lipšic, podpredseda vlády SR a minister spravodlivosti SR: (2003-10-28):
Z. Martináková, podpredsedníčka NR SR: Pán minister, len sa chcem spýtať. Namietate, že nad rámec zákona sú všetky body pozmeňujúceho návrhu pána poslanca Ondriaša, pretože on navrhol o každom bode rokovať zvlášť.
Laššáková, Jana, podpredsedníčka NR SR (2013-03-13):
Pán minister, zaujmite miesto určené pre navrhovateľov. A dávam slovo spravodajcovi, ktorého určil navrhnutý gestorský výbor pre hospodárske záležitosti, poslancovi Andrejovi Kolesíkovi. Nech sa páči, pán spravodajca, máte slovo.
B. Bugár, podpredseda NR SR: (2004-05-27):
A poslednú otázku, ktorú máme v tejto hodine otázok, položil tiež pán poslanec Jozef Banáš ministrovi vnútra Slovenskej republiky Vladimírovi Palkovi: „Vážený pán minister, miestom, ktoré vytvára prvý a silný dojem o krajine, je letisko. Zahraniční štátni a vládni predstavitelia prichádzajú cez vládnu časť letiska M. R. Štefánika, ktorá je v tristnom stave. Pokiaľ viem, patrí táto časť vášmu rezortu. Je úmysel túto časť rekonštruovať?“ Nech sa páči, pán minister.
Pellegrini, Peter, predseda NR SR (2015-11-26):
Prezentujme sa a hlasujme o pozmeňujúcich návrhoch pána poslanca Drobu. (Hlasovanie.) Prítomných 135 poslancov, za hlasovalo 43, proti bolo 59, zdržalo sa 32 poslancov, nehlasoval 1. Neschválili sme tento pozmeňujúci návrh.
Figeľ, Ján, podpredseda NR SR (2013-05-30):
Ďakujem pekne. Pán poslanec, chcete doplniť? Nech sa páči. Pána Štefanca zapnite!
Raši, Richard, podpredseda vlády SR pre investície a informatizáciu (2019-06-20):
Potom sa môžte, mi to vykričať. Pán poslanec, zamyslite sa, čo všetko ste urobili, kým ste boli splnomocnencom vlády. Ja to tu mám dokonca aj popísané na tomto papieri. Vy ste neurobili nič! A vy máte a vy máte odvahu tuná nabádať na nejaké blokády a na nejaké protesty?! Poprosím vás, buďte taký láskavý, neskáčte mi do reči! Slušní ľudia si vypočujú, aj keď sa im to nepočúva príjemne. (Prerušenie vystúpenia predsedajúcim.)
B. Bugár, podpredseda NR SR: (2003-07-03):
P. Biroš, poslanec: Vážený pán predsedajúci, vážení páni ministri, milé kolegyne, kolegovia, som lekár a 28 rokov som strávil pri operačnom stole ako maxilofaciálny chirurg. Odoperoval som tisíce pacientov a podieľal som sa na záchrane desiatok životov. Moja manželka je detská lekárka a takmer dennodenne sa teší z novonarodeniatok vo svojom obvode. Obaja sme zásadne proti interrupciám. Ako dôkaz tohto myslenia poviem, že pred 5 mesiacmi som prijal do prešovskej Fakultnej nemocnice kolegu lekára gynekológa, ktorý musel odísť z jednej nemenovanej nemocnice na severe Slovenska, a to len preto, že odmietal vykonávať interrupcie. Osobne som sa angažoval, aby tieto zákroky nemusel vykonávať v našej nemocnici. Preto vás chcem poprosiť, ponechajme šancu rodinám rozhodovať sa slobodne, ale pritom zodpovedne. Ďakujem. Pán predsedajúci, môžeme teraz pristúpiť k hlasovaniam.
Kolíková, Mária, ministerka spravodlivosti SR (2022-06-21):
Ďakujem veľmi pekne, pán predsedajúci, za slovo. No, vážené pani poslankyne, vážení páni poslanci, faktom je, že ak by nám niektorí politici a im blízke osoby neskončili vo väzbe, tak by sme na túto tému neboli citliví. Tak to, bohužiaľ, je. Takže, pán poslanec Susko, roky dozadu si neviem predstaviť prísť s touto témou, lebo nikto na to nebol citlivý tu v tejto spoločnosti. Proste, bohužiaľ, nikto. Je to veľmi smutné. Je veľmi smutné, že za bývalej vlády sa ani nezmenili nijako materiálne podmienky ľudí vo výkone väzby. Takže teraz, keď plačú osobitne vaši poslanci, ako to v tej väzbe máme, tak, bohužiaľ, koncepcia väzenstva schválená aj tou bývalou vládou sa nerealizovala. Desať rokov uplynulo a koncepcia väzenstva, tak ako bola urobená, tak sa presúva na ďalšie obdobie. A súčasne to platí do našich radov. Jedna vec je rozprávať sa, samozrejme, o nastavení väzby v zákone a druhá vec je, v akých podmienkach tých ľudí máme. Máme ústavy, kde nie je elektrina na celách. Áno, je to tak. Kým tam človek nie je, tak to nevidí. Ja aj týmto pozývam poslancov, poslankyne sa tam pozrieť. Proste musíme mať cit aj pre to, aby sme dali financie do väzenstva. A to musíme urobiť aj my, ale ja zatiaľ nie som v tom úspešná. Podarilo sa mi len schváliť koncepciu väzenstva vo vláde bez dopadu na rozpočet. No ako mám realizovať zmeny vo výkone väzby alebo vo výkone trestu bez rozpočtu? No to sa nedá. Môžem sa o tom len rozprávať so Zborom väzenskej a justičnej stráže. Chceme ústav pre matky s deťmi, tak potrebujeme vyčleniť na to prostriedky. Je to úbohé dva milióny, ale ja ich nemám. Nemám ich. Neviem zlepšiť materiálne podmienky vo výkone väzby, ak nebudú na to prostriedky. A na to nedala ani bývalá vláda a ja dúfam, že táto vláda na to bude schopná dať, lebo bez toho to jednoducho nejde. Ďakujem.
Halúz, Milan, poslanec NR SR (2015-03-17):
Ďakujem. Vážený pán predseda, kolegyne, kolegovia, v rozprave vystúpili dvaja poslanci, pán poslanec Hraško a pán poslanec Mikuš, nepodali žiadne procedurálne ani pozmeňujúce návrhy. Pán predseda, prosím, dajte hlasovať o návrhu 1 až 3 z informácie.
Soboňa, Juraj, poslanec NR SR (2018-09-20):
Ďakujem pekne. Ja by som sa chcel vyjadriť tiež k tomuto pozmeňujúcemu návrhu kolegu Jakaba. Treba zobrať na vedomie aj tú vedomosť, že vlastne zákonom č. 154/2011, ktorým s účinnosťou od 1. júna 2011 sa znížili základné platy starostov obcí tiež v rozbehnutom volebnom období a tiež vlastne nikto s tým nerátal a bolo to tiež už vlastne v dvojročnom mandáte starostov. A taktiež predsa, aj čo kolega povedal, že nemajú to zahrnuté v rozpočte, ale veď predsa ten, kto nebude, ten, ktorý bude vo výkone funkcie starostu pokračovať ďalej, tak predsa ušetrí finančné prostriedky. Vlastne týka sa to... (Prerušenie vystúpenia predsedajúcim.)
Vetrák, Milan, poslanec NR SR (2021-02-03):
Ďakujem za slovo. Ja len pripomínam členom ústavnoprávneho výboru, že dnes pokračujeme v rokovaní o 19.00 hod. večer a potom zajtra o 8.30 hod. ráno.
Kučera, Karol, poslanec NR SR (2021-11-04):
Ďakujem za slovo. Ja síce nie som odborník na, na národné parky, ale musím sa prihovoriť k vám, pán Kuffa. Možno prvýkrát, možno poslednýkrát to bude, neviem, ale idem do toho, lebo naozaj ja som... tu sedím a snažím sa niečo nasať do tejto témy, keďže nie som odborník, ale z vášho vystúpenia asi, myslím, že som sa nedozvedel naozaj nič. To bol taký chaos, ako naozaj že som dlho nepočul. Splietať novelu národných parkov ako s novelou vysokých škôl, naozaj, a so SNP a neviem s čím všetkým. Nič konkrétne ste tam nepovedali. Monokultúry splietate s ochranou sysľov, s osikami a so Švajčiarskom. Samé invektíva len som počul na, na, na Jara Šíbla, na odborníka, ktorý sa naozaj tejto téme a zrejme len tejto téme venuje dlhé roky. Naozaj ide do hĺbky a neviem, teda že čomu vy sa presne venujete, akej téme, lebo naozaj to... toho bolo dosť, a z vášho vystúpenia sme sa tak dozvedeli, že borovice sú populárnejšie ako smreky (smiech v sále), ste povedali. Alebo okrem toho, že ste, možnože sa dozvieme, aj že koľkokrát ste boli vo Švajčiarsku, lebo bola, bola tu aj taká poznámka, tak som zvedavý. No ale načo sú takéto rozpravy dobré, naozaj neviem. Ďakujem. (Reakcie z pléna.)
Hrnčiar, Andrej, podpredseda NR SR (2017-06-15):
Končím možnosť nahlásiť sa s faktickými poznámkami. Tri faktické poznámky. Nech sa páči, pán poslanec Jarjabek, s úsmevom.
Šeliga, Juraj, podpredseda NR SR (2020-09-16):
Pán poslanec Kašper.
Taraba, Tomáš, poslanec NR SR (2021-05-28):
Ďakujem, pán predsedajúci, za slovo. Tak, pani Cigániková, snažím sa ešte raz zhrnúť to, čo ste v skratke povedali. Takže vláda sa snaží navýšiť deficit o 3,5 mld., čím sa dostaneme na úroveň 11 mld., čo je deficit iba tento rok taký, aký spôsobili vlády Roberta Fica za 12 rokov a len navýšenie 3,5 mld. je deficit, ktorý urobilo celé funkčné obdobie Roberta Fica, o ktorom hovoríte, že ročne ukradli 3 mld. Druhá vec, povedali ste, že to odôvodnenie je plné rôznych fiktívnych položiek, ktoré sa ťažko dnes kvantifikujú, ak som to tak pochopil. Po tretie zhodnotili ste, že doteraz tých 7,5 mld., ktoré, myslím, minulý rok bolo urobené, a ďalšie miliardy, ktoré už sa stihli urobiť v deficite tento rok, sú plné projektov, ktoré, ich rentabilita, zmysluplnosť je úplne otázna. Spomenuli sme tu 500 mil. na testovanie, spomíname tu, samozrejme, MOM-ky, ktoré sa vyplácajú aj, aj v týchto chvíľach. Tam idú 25-tisíc euro na jednu, aj keď v podstate nikoho by netestovala. To znamená, že vláda, ktorá takto otázne hospodári s peniazmi ľudí, sa rozhodla Slovensko doviesť do najväčšieho deficitu a do najväčšieho zadlženia nielen v histórii štátu, ale dostávame sa do najhorších ukazovateľov v rámci celej Európy. To znamená, toto je absolútne grécka cesta. A výsledok toho je, že vlastne dva dni sa tu hádate, a hlavný problém je ten, že sme toto nestihli stihnúť včera ešte predvečer, aby sme sa, nedajbože, bavili o tých 3,5 mld. Takže toto je cesta bankrotu, ktorý buď budú musieť zaplatiť ľudia tým, že veritelia zoberú Slovensku aktíva, ak by sme zbankrotovali tak ako Grécko, alebo je to cesta daní, zvyšovania daní. Každý deficit je navýšenie daní, takže kto bude hlasovať za tento deficit, hlasuje za navýšenie daní, ktoré vyženú zo Slovenska státisíce detí, ktoré toto by mali platiť v budúcnosti.